Pertempuran Guadalete

Sumber

Sumber primer berkenaan pertempuran ialah Babad Mozarabic, yang ditulis sejurus selepas tahun 754, berkemungkinan besar di kawasan sekitar Toledo. Babad dalam bahasa Latin ditulis seorang Kristian Mozarab. Hanya terdapat satu lagi sumber bahasa Latin yang ditulis dalam jangkamasa seabad peristiwa tersebut, yakni Historia Langobardorum karya Paul the Deacon. Paul bukan orang Visigoth mahupun Hispanic [Sepanyol], tetapi berkemungkinan besar menulis di Montecassino, dalam waktu di antara tahun 787 and 796, di mana ramai rahib Visigoth berlindung. Beberapa sumber Kristian Latin terkemudian mengandungi kisah-kisah perihalan pertempuran yang kadang-kalanya diguna para ahli sejarah. Kisah-kisah Zaman Pertengahan tinggi, seperti yang dikarya Lucas de Tuy, mengandungi banyak legenda dan rekaan, dan secara amnya dianggap sebagai tidak boleh dipercayai.
Selain sumber-sumber Kristian Latin terdapat juga beberapa kisah dalam bahasa Arab yang diguna oleh para ahli sejarah. Tiada daripada kisah-kisah tersebut yang ditulis awal dari abad ke-9, dan yang terawal, Futuh Miṣr karya Ibn Abd Al-Ḥakim (c. 803–71), dihasilkan di Mesir. Kisah ini, yang lebih terperinci daripada Babad Mozarabic, bercanggah bukan sahaja dengan penulisan sejarah terkemudian Latin, malah juga bercanggah dengan penulisan terkemudian Arab: penyusunan tanpa nama Akhbar Majmu'ah, karya akhir abad ke-10 oleh Ibn Al-Qutiyya ("keturunan Goth"), penulisan ahli sejarah abad ke-11, Ibn Hayyan, karya Ibnu Al-Athir yang dihasilkan dalam abad ke-13 Sejarah Lengkap, karya sejarah abad ke-14 Ibn Khaldun, atau karya moden awal Al-Maqqari. Akhbar Majmu'ah khususnya dikira oleh Claudio Sánchez-Albornoz sebagai sebuah karya abad ke-8 yang kekal hanya di dalam salinan abad-abad terkemudian, namun pendirian ini kini dipertikai. Ahli Orientalis Perancis Evariste Levi-Provencal pula berpendirian bahawa Ibnu Hayyan ialah ahli sejarah (dan pertempuran itu) yang teragung dalam zaman itu. Di kalangan ahli sejarah Anglo-Amerika, Roger Collins, R. A. Fletcher, E. A. Thompson, dan Kenneth Baxter Wolf berasa sangsi terhadap sumber-sumber Arab dan lebih bersandar di atas Babad Mozarabic. Ahli sejarah lain seperti Thomas F. Glick dan Bernard S. Bachrach kurang sangsi. Bolehlah disimpulkan bahawa para ahli sjarah masih memperdebatkan kesahihan dan kebolehgunaan sumber-sumber sejarah daripada pihak Kristian dan Islam.

Latar belakang

Pertempuran Guadalete bukan serangan terpencil Arab tetapi susulan beberapa siri serangan yang melintangi selat dari Afrika yang menyebabkan penjarahan beberapa bandar di selatan Iberia. Berkemungkinan angkatan Arab dan Berber cuba menguasai semenanjung itu melalui jalan laut semenjak penaklukan Tangiers dalam tahun 705–6. Sumber-sumber Arab dan Kristian menyatakan bahawa terdapat serangan yang lebih awal yang dilakukan Tarif dalam tahun 710. Satu sumber yang merupakan resensi Babab merujuk kepada serangan Arab dalam zaman pemerintahan seorang raja bergelar Wamba (672–80). Berkemungkinan juga terdapatnya dua bala tentera yang agak besar di selatan semenanjung sebelum terjadinya pertempuran muktamad ini. Ketumbukan-ketumbukan ini diketuai Tariq ibn Ziyad dan panglima lain, di bawah pemerintahan Musa ibn Nusayr. Kebanyakan kisah-kisah Arab sependapat bahawa Tariq seorang Berber yang juga seorang maula (abdi yang dibebaskan) Musa, walaupun terdapat sumber-sumber bukan Arab yang menyatakan Tariq mungkin seorang daripada bangsa lain, yakni Goth,, Yahudi  atau Parsi.
Mengikut kesemua sumber, Tariq bertolak dari Ceuta (Septem) dan mendarat di Batu Calpe, kini Gibraltar — nama terbitan daripada panggilan Arab yang menggelar tempat itu sebagai Jebel Tariq atau "Batu Tariq". Satu legenda yang dicatat Al-Idrisi menyatakan Tariq telah membakar kesemua kapalnya selepas mendarat. Dari Gibraltar beliau bergerak untuk menakluk wilayah Algeciras dan kemudiannya mengikut jalan Rom menuju ke Seville. Mengikut Ibnu Abd Al-Ḥakim yang menulis dalam sekitar tahun 860, Tariq, panglima garison Arab-Berber di Tangiers, menyeberangi Selat Gibraltar dengan kapal-kapal yang disediakan seorang bernama Count Julian dari Cueta (bahasa Arab, Ilyan), pembesar Cueta dan Algeciras, dan mendarat berdekatan Cartagena, yang ditakluknya dan dijadikan markas.
Mengikut Babad Mozarabic, Musa menyeberangi Gaditanum fretum (selat Cádiz) dengan sepasukan besar dalam tahun 711 dan berada di Hispania selama lima belas bulan tetapi sumber-sumber tidak menjelaskan sama ada beliau tiba sebelum atau selepas pertempuran Guadalete, yang dijuangkan oleh angkatan tentera di bawah pemerintahan pegawai-pegawai bawahannya. Semenanjung Iberia sedang dilanda peperangan saudara semasa kehadiran Musa di semenajung itu.
Al-Maqqari pula mengisahkan bahawa Roderic sedang berperang dengan orang Basque apabila dia dipanggil pulang ke selatan untuk menangani serangan. Terdapat juga sebuah rekod tentang serangan Byzantine ke atas selatan Iberia yang telah dipatahkan Theudimer beberapa tahun sebelum kejatuhan kerajaan Visigoth. Ini membawa kepada teori bahawa serangan Arab-Berber mungkin berkaitan dengan serangan Byzantine dan berkemungkinan pada asalnya orang Arab merupakan sekutu Byzantine yang sedang berusaha menakluk kembali wilayah yang telah jatuh, yakni wilayah Spania.
Penulis karya Asturia terkemudian, Chronica Prophetica (883) memberi tarikh serangan pertama ke atas Sepanyol sebagai "Idse November dalam tahun 752 era Sepanyol", yakni, pada 11 November 714. Dia juga mengenal pasti dua serangan, yang pertama oleh seorang bernama Abu Zubra dan yang kedua, satu tahun kemudian, oleh Tariq; berkemungkinan besar dia membahagikan watak sejarah seperti Tariq ibn Zaid kepada dua orang.